POROČILO KOMISIJE EVROPSKEMU PARLAMENTU IN SVETU

Letno poročilo o napredku, ki so ga dosegla skupna podjetja v okviru skupnih tehnoloških pobud v letu 2009

1. UVOD

Letno poročilo o napredku, ki so ga dosegla skupna podjetja v okviru skupnih tehnoloških pobud ( Joint Technology Initiatives Joint Undertakings – v nadaljnjem besedilu: JTI JU), je pripravljeno na podlagi člena 11(1) vseh uredb Sveta o ustanovitvi posameznih JTI JU[1], ki se glasi:

„Komisija Evropskemu parlamentu in Svetu letno poročilo o napredku, ki ga je doseglo Skupno podjetje [ime skupne tehnološke pobude]. Poročilo vsebuje podrobnosti glede izvajanja, med drugim število predloženih predlogov, število predlogov, izbranih za financiranje, vrsto udeležencev, vključno z MSP, in statistične podatke [po državah].“

V primeru „čistega neba“ člen 11(1) Uredbe Sveta 2008/71/ES[2] določa tudi naslednje:

„To letno poročilo bo po potrebi vključevalo zlasti rezultate ocene, ki jo pripravi ocenjevalec tehnologije iz člena 8(1) Statuta.“

Ta dokument je drugo poročilo o napredku, ki so jih dosegla navedena JTI JU. Priložen mu je delovni dokument služb Komisije, ki vsebuje predvsem statistične podatke o raziskovalnih dejavnostih JTI JU v letu 2009.

2. NAPREDEK V LETU 2009

2.1. PRIPRAVLJALNI UKREPI

Leta 2009 so se nadaljevale priprave za vzpostavitev JTI JU, zlasti za finančna pravila za JTI JU, zahteve za računovodski sistem, kadrovske načrte, ukrepe za izvajanje kadrovskih predpisov, postopke za izbor osebja in še posebej za imenovanje štirih izvršnih direktorjev, model sporazumov za dodelitev sredstev skupnim podjetjem, model splošnega sporazuma o financiranju med Komisijo in skupnimi podjetji, dokumentacijo za razpise za zbiranje predlogov, okvir notranje kontrole za skupna podjetja ter sporazum o gostovanju z belgijskimi organi. JTI JU so se naselila v stavbo COVE v Bruslju.

V jeseni 2009 so pobude za inovativna zdravila, čisto nebo in ARTEMIS dosegle operativne zmogljivosti za izvajanje svojega proračuna (imenovane tudi „avtonomija“). JTI JU zdaj delujejo brez neposrednega vpletanja Komisije v njihovo vsakodnevno delo.

2.2. FINANCIRANJE RAZISKAV

Leta 2009 so vsa skupna podjetja objavila razpise. ARTEMIS je svoj drugi razpis za zbiranje predlogov objavil 5. 3. 2009, ENIAC pa 19. 3. 2009. Podjetje „Čisto nebo“ je objavilo razpisa za partnerje 15. 6. 2009 in 25. 11. 2009. Podjetje za gorivne celice in vodik je svoj drugi razpis za zbiranje predlogov objavilo 2. 7. 2009. Podjetje za inovativna zdravila je svoj drugi razpis za zbiranje predlogov objavilo 27. 11. 2009. Podrobne informacije o teh razpisih so na voljo v delovnem dokumentu služb Komisije, ki je priložen temu letnemu poročilu.

2.3. REZULTATI OCENE OCENJEVALCA TEHNOLOGIJE IZ ČLENA 8(1) STATUTA PODJETJA „ČISTO NEBO“

Leta 2009 ocenjevalec tehnologije ni pripravil nobenih rezultatov ocene, saj so bile različne komponente orodja šele v postopku integracije. Za leto 2010 je načrtovano standardno umerjanje, ki zajema okoljski vpliv sedanje generacije zrakoplovov in določa merila uspešnosti za primerjavo v prihodnosti, njegov namen pa je izboljšati okoljske cilje pobude za čisto nebo.

3. DEJAVNOSTI V LETU 2010 IN PO NJEM

Leta 2010 so JTI JU še naprej prispevala k oblikovanju področja raziskav v Evropi in integraciji industrijskih raziskav na svojih področjih.

Leta 2010 je Komisija podelila avtonomnost še zadnjima JTI JU, podjetju ENIAC in podjetju za gorivne celice in vodik. S tem je bilo končano sodelovanje Komisije v pripravljalnih obdobjih za JTI JU v okviru Sedmega okvirnega programa za raziskave, tehnološki razvoj in predstavitvene dejavnosti.

Leta 2010 je Komisija začela z dejavnostmi v zvezi s prvimi vmesnimi ocenami JTI JU v skladu s členom 11(2) uredb Sveta o ustanovitvi posameznih JTI JU. Komisija je te vmesne ocene pripravila ob pomoči neodvisnih strokovnjakov ter obravnavala vprašanja kakovosti, vprašanja, povezana z učinkovitostjo, in napredek pri doseganju zastavljenih ciljev. Sklepi vmesnih ocen bodo pozneje poslani Parlamentu in Svetu, priloženi pa jim bodo ugotovitve Komisije in po potrebi ukrepi za spremembo regulativnega okvira za JTI JU.

4. DODATNE INFORMACIJE

Dodatne informacije so na voljo na spletni povezavi http://cordis.europa.eu/fp7/jtis/home_en.html, ki je osrednja točka za dostop do spletišč posameznih JTI JU.

[1] Pobuda za inovativna zdravila (ki podpira razvoj novega znanja, orodij in metod za nova zdravila, Uredba Sveta 2008/73/ES, http://imi.europa.eu), za čisto nebo (katere namen je povečanje konkurenčnosti evropske aeronavtične industrije ob zmanjševanju emisij in hrupa, Uredba Sveta 2008/71/ES, http://www.cleansky.eu), za gorivne celice in vodik (ki pospešuje razvoj in zagotavljanje dobave vodika in tehnologij gorivnih celic, Uredba Sveta 2008/521/ES, http://www.fch-ju.eu), ARTEMIS (ki obravnava vgrajene računalniške sisteme, Uredba Sveta 2008/74/ES, http://www.artemis-ju.eu), ENIAC (ki obravnava zelo visoko raven miniaturizacije, ki je potrebna za naslednjo generacijo nanoelektronskih komponent, Uredba Sveta 2008/72/ES, www.eniac.eu).

[2] UL L 30, 4.2.2008, str. 1–20, in popravek v UL L 220, 15.8.2008, str. 35.